Document ID: 32003R1358

Uredba Komisije (ES) št. 1358/2003
z dne 31. julija 2003
o izvajanju Uredbe (ES) št. 437/2003 Evropskega parlamenta in Sveta o statističnih podatkih v zvezi z zračnim prevozom potnikov, tovora in pošte ter o spremembi Prilog I in II k Uredbi
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Evropskega parlamenta in Sveta (ES) št. 437/2003 z dne 27. februarja 2003 o statističnih podatkih v zvezi z zračnim prevozom potnikov, tovora in pošte [1] ter zlasti člena 10 Uredbe,
ob upoštevanju naslednjega:
(1) V skladu s členom 10 Uredbe (ES) št. 437/2003 mora Komisija določiti način izvajanja navedene uredbe.
(2) Treba je pripraviti seznam letališč Skupnosti, razen tistih, na katerih komercialni promet poteka le občasno, in predvideti odstopanja.
(3) Določiti je treba format za pošiljanje podatkov, da se zagotovi hitra in stroškovno učinkovita obdelava takih podatkov.
(4) Določiti je treba način razširjanja statističnih rezultatov.
(5) V skladu s prvo alineo člena 10 Uredbe (ES) št. 437/2003 mora Komisija prilagoditi specifikacije v prilogah k Uredbi.
(6) Treba je prilagoditi zgradbo zapisa za pošiljanje podatkov, kode in opredelitve, določene v prilogah I in I k Uredbi (ES) št. 437/2003.
(7) Uredbo (ES) št. 437/2003 je zato treba ustrezno spremeniti.
(8) Ukrepi, predvideni s to uredbo, so v skladu z mnenjem Odbora za statistični program, ustanovljenim s Sklepom Sveta 89/382/EGS/Euratom [2] -
SPREJELA NASLEDNJO UREDBO:
Člen 1
Za namene členov 3(2), (4) in (5) Uredbe (ES) št. 437/2003 se v Prilogi I k tej uredbi določi seznam letališč Skupnosti, razen tistih, na katerih komercialni promet poteka le občasno, in predvidijo odstopanja.
Člen 2
Za namene člena 7 Uredbe (ES) št. 437/2003 se rezultati pošiljajo v skladu z opisom zbirk podatkov in z medijem, ki se uporablja za njihov prenos, določenim v Prilogi II k tej uredbi.
Člen 3
Za namene člena 8(1) Uredbe (ES) št. 437/2003 Komisija prek katerega koli medija in v katerem koli sestavu razširi vse podatke, ki jih države članice ne razglasijo za zaupne.
Člen 4
Prilogi I in II k Uredbi (ES) št. 437/2003 se nadomestita z besedilom, navedenim v Prilogi III k tej uredbi.
Člen 5
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 31. julija 2003

Labels: 12
8